PROKAL.CO, SALAWASAN Bulan Agustus ni Idrak -ni lain ngaran banaran, asa maka karang panulis wara ngini, pina sibuk banar. Maklum haja, Idrak nang baisi kabiasaan jadi wasit main bal diundang ka sana ka mari gasan mawasiti partandingan main bal.
Nah harian itu Idrak diundang ka kacamatan. Di sana ada partandingan ganal-ganalan. Pamainnya nang umpat partandingan harat-harat barataan.
Sasuai jadwal partandingan, Idrak langsung maniup paluit. Nang manuntun hibak sampai ka higa garis lapangan. Pokoknya rami banar tu pang partandingannya.
Bangaran banyak pamain harat-harat, masing-masingnya ai manunjukkan kahibatannya main bal. Ada jua nang main bakasaran.
Biasanya mun ada palanggaran barat, Idrak mambari kartu tanda paringatan sasuai warna kartu nang dikaluarkan.
Tapi nang anehnya biar main kasar-kasar, kada ada jua nang dibari kartu. "Ui sit, bari kartu pang biar inya kada culas mainnya," sambat pamain parutis imbah dilanggar karas.
Kada jua hihiran Idrak. Imbah barapa kali palanggaran, akhirnya Idrak basuara jua. "Dimapa handak mambari kartu? Tatinggal kartu unda. Kada usah banyak parutis bubuhan ikam," jar Idrak bakuciak, rupanya sangkal haur diparutis pamain.
Mandangar damintu badiaman haja lagi pamain. "Oh pantas haja, sakalinya kada ingat mambawa kartu wasitnya," pamain basuara. (rin/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn